Kersvader tot noodsaaklike werker verklaar(Foto: Lynda Hinton/Unsplash) Simon Coveney, Ierse minister van buitelandse sake, het Donderdag amptelik bevestig dat Kersvader ŉ noodsaaklike werker in dié land is. “Hy is vrygestel [van die inperkingsmaatreëls] en is sonder twyfel op pad. “As minister van buitelandse sake wil ek bevestig dat my departement reeds weke lank aan die Kersvader-kwessie werk. Ons kan aan die kinders in die land sê dat ons Kersvader se reise as noodsaaklik vir essensiële doeleindes beskou,” het Coveney benadruk. Hierdie vryheid van beweging is egter net op Kersvader van toepassing en Coveney het kinders gevra om tuis te bly op Oukersaand omdat Kersvader steeds aan streng sosiale distansiëringmaatreëls moet voldoen. Coveney het bygevoeg dat Kersvader vrygestel is van die verpligte 14 dae van selfisolasie vir reisigers wat die land van die buiteland besoek. Hy mag ook na en van die Ierse lugruim en Ierse huise beweeg sonder enige beperkings. “Tog doen ons ŉ beroep op kinders om nie snags wakker te bly om Kersvader te ontmoet nie want hy moet ten alle tye sosiale afstand van twee meter handhaaf om homself en ander kinders veilig te hou. “Kersvader is vrygestel, hy kom, hy het dit bevestig en hy waardeer die feit dat, in ŉ jaar waarin Kersfees dalk heel anders daaruit gaan sien, ŉ besoek van Kersvader ŉ konstante kan bly.” Met hernude inperkingsmaatreëls wat weer in talle lande in Europa ingestel is, was die kwessie oor ŉ besoek van Kersvader een van die grootste vrae op die jongspan se lippe. Ierland volg nou in Skotland se voetspore nadat die land Kersvader in Oktober reeds as ŉ noodsaaklike werker verklaar het. Nicola Sturgeon, eerste minister van dié land, het op 22 Oktober bevestig Kersvader sal nie in die land verhoed word om sy werk te doen nie. “Kersvader is ŉ noodsaaklike werker en hy sal Kersgeskenke aflewer wêreldwyd soos gewoonlik.” Coveney se aankondig het reeds meer as 288 000 trefslae en word wyd op Twitter verwelkom: Important message for children of #Ireland – #Santa is coming & will be exempt from #Covid restrictions on International Travel. However children should be aware that social distancing guidelines should apply to Santa. pic.twitter.com/AT7LTMKFFt — Simon Coveney (@simoncoveney) November 26, 2020